ครม.ญี่ปุ่นอนุมัติงบประมาณปี 59 สูงเป็นประวัติการณ์
ครม.ญี่ปุ่นอนุมัติงบประมาณปี 2559 สูงเป็นประวัติการณ์ที่ 96.7 ล้านล้านเยน
24 ธ.ค. 2558

ผู้สื่อข่าวรายงานว่า คณะรัฐมนตรีญี่ปุ่นภายใต้การนำของนายกรัฐมนตรีชินโซ อาเบะของญี่ปุ่น ได้อนุมัติงบประมาณสำหรับปีงบประมาณ 2559 เป็นมูลค่าสูงเป็นประวัติการณ์ที่ 96.72 ล้านล้านเยน (7.99 แสนล้านดอลลาร์สหรัฐ) ในวันนี้ โดยให้ความสำคัญกับมาตรการด้านสวัสดิการเพื่อรับมือกับสังคมสูงวัยที่ขยายตัวอย่างรวดเร็ว ขณะที่พยายามฟื้นความแข็งแกร่งด้านการคลัง
ขณะเดียวกัน งบประมาณในบัญชีทั่วไปสำหรับปีงบประมาณ 2559 ที่จะเริ่มในเดือนเม.ย.ปีหน้า จะเพิ่มการใช้จ่ายด้านกลาโหมและความช่วยเหลือด้านการพัฒนาของทางการ ซึ่งสะท้อนถึงเจตนารมณ์ของนายอาเบะในการที่จะเพิ่มศักยภาพด้านความมั่นคงและการทูตของประเทศ
ทั้งนี้ รัฐบาลมีแผนจะเสนอร่างงบประมาณสำหรับปีงบประมาณ 2559 ต่อที่ประชุมรัฐสภาในวันที่ 4 ม.ค. และจะพยายามประกาศใช้ภายในสิ้นเดือนมี.ค.ปีหน้า